Okresná prokuratúra Michalovce 
Nám. Slobody 3, 071 01 Michalovce 1

Sp. zn. : 1 Pv 1020/09/8807	Michalovce, 1.8.2014
EEČ : 2-66-285-2014

U Z N E S E N I E

Trestná vec:	obvinený XXXXX 
Zločin:	Nedovolené ozbrojovanie a obchodovanie so zbraňami podľa § 294 odsek 2 Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátor Okresnej prokuratúry Michalovce
Podľa § 215 odsek 2 písmeno a Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
pre  zločin  nedovoleného  ozbrojovania  a obchodovania  so  zbraňami  podľa § 294 ods. 2 Tr. zákona, ktorého sa dopustil na tom skutkovom základe, že  od presne nezisteného času, neoprávnene prechovával v priestoroch bývalého poľnohospodárskeho družstva v obci XXXXX, nedovolene (po domácky), pravdepodobne z polotovarov alebo súčiastok malokalibrovej pušky značky Brno, model 1 (ZKM 451), vyrobenú opakovaciu malokalibrovú pušku s odnímateľnou ramennou opierkou kalibru 5,6, bez výrobného čísla, opatrenú zameriavacím ďalekohľadom značky Lespo 4x27 a tlmičom hluku výstrelu,  konštruovanú na streľbu s malokalibrovými nábojmi s okrajovým zápalom kalibru 5,6 mm, typu Long Rifle (22 LR), ktorá je v zmysle § 4 ods. 2 písm. g) zákona o zbraniach a strelive č. 190/2003 Z. z., v znení neskorších predpisov, zakázanou zbraňou, kde túto dňa 13. 11. 2009 pred vykonaním prehliadky nebytových priestorov, v inej trestnej veci, v obci XXXXX, v  areály bývalého     poľnohospodárskeho   družstva,    dobrovoľne     vydal     polícii,

lebo je trest, ku ktorému môže trestné stíhanie viesť, celkom bez významu popri treste, ktorý bol obvinenému pre iný čin už právoplatne uložený

Odôvodnenie:
Vyšetrovateľ PZ, OR PZ, Odboru kriminálnej polície Michalovce, uznesením sp. zn. ORP-812/OVK-MI-2009 z 18. 11. 2009 začal trestné     stíhanie  pre  zločin nedovoleného ozbrojovania  a obchodovania so zbraňami  podľa § 294 ods. 2 Tr. zákona a uznesením zo dňa 12. 06. 2013  vzniesol obvinenie XXXXXi pre zločin nedovoleného ozbrojovania a obchodovania so zbraňami podľa § 294 ods. 2 Tr. zákona, na tom skutkovom základe, ako je  to  uvedené vo výrokovej časti tohto uznesenia. 

 Po skončení vyšetrovania predložil vyšetrovateľ PZ spisový materiál s návrhom na zastavenie trestného stíhania podľa § 215 ods. 2 písm. a) Tr. poriadku. 

Po preskúmaní návrhu vyšetrovateľa PZ a na vec sa vzťahujúceho spisového materiálu som sa s návrhom vyšetrovateľa PZ stotožnil. 

Obvinený XXXXX sa k spáchaniu skutku priznal. Vo svojej výpovedi okrem iného uviedol, že predmetnú pušku uložil na farme v obci Stretava jeho známy, pričom následne túto zbraň dobrovoľne vydal policajtom počas policajnej prehliadky, zameranej na inú trestnú činnosť. Svoje konanie oľutoval.

Obvinený XXXXX je z trestnej činnosti jednoznačne usvedčovaný aj výpoveďami svedkov, zápisnicou o obhliadke miesta činu, fotodokumentáciou o tomto úkone vyhotovenou, znaleckým posudkom KEÚ Košice, zápisnicou o vydaní vecí,  ako aj ďalšími listinnými dôkazmi. 
Z rozsudku Špeciálneho súdu v Pezinku  sp. zn. BB-3T 3/2008 z 24. 02. 2009, v spojení s uznesením Najvyššieho súdu Slovenskej republiky sp. zn. 2Toš 5/2009 z 13. 09. 2010 som zistil, že obvinený  XXXXX bol právoplatne odsúdený pre zločin nedovoleného ozbrojovania a obchodovania so zbraňami podľa § 185 ods. 1 písm. a), ods. 5 Tr. zákona, účinného do 31. 12. 2005, na úhrnný trest odňatia slobody v trvaní 8 rokov so zaradením do II. NVS, ktorý v súčasnej dobe vykonáva v Ústave na výkon trestu odňatia slobody Košice.
 Na č. l. 61 vyšetrovacieho spisu je pripojená charakteristika obvineného z Ústavu na výkon trestu odňatia slobody Košice, z ktorej vyplýva, že tento riadne dodržiava ústavný poriadok, zapája sa pravidelne  do  kultúrno-osvetovej činnosti a športových aktivít. Pracovne je zaradený na pracovisku vo vnútri ústavu, pričom pracovné povinnosti si plní zodpovedne, za čo bol doposiaľ 13-krát disciplinárne odmenený, disciplinárne potrestaný nebol. 
Za zločin nedovoleného ozbrojovania a obchodovania so zbraňami podľa § 294 ods. 2 Tr. zákona, za ktorý je obvinený stíhaný, Trestný zákon stanovuje trest odňatia slobody na tri  až  osem rokov.
Podľa § 215 ods. 2 písm. a) Tr. poriadku prokurátor môže zastaviť trestné stíhanie, ak je trest, ku ktorému môže trestné stíhanie viesť, celkom bez významu popri treste, ktorý bol obvinenému pre iný čin už právoplatne uložený. 
Vzhľadom na osobu obvineného, okolnosti skutku, dobu od spáchania skutku a na trest, ktorý  mu už bol  právoplatne uložený, sa javí trest ku ktorému by mohlo trestné stíhanie viesť, celkom bez významu.
Vo vzťahu k zaistenej strelnej zbrani a jej príslušenstva bude po právoplatnosti predmetného uznesenie podaný súdu návrh na jej zhabanie v zmysle § 83 ods. 1 písm. e) Tr. zákona.  
Vzhľadom na vyššie uvedené  bolo potrebné rozhodnúť tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.) Ak obvinený vyhlási do 3 dní odo dňa doručenia, že na prejednaní veci trvá, bude sa v trestnom stíhaní pokračovať.

JUDr. Ivan Tvarožek
prokurátor